**Αγγελική Β. Φούντα**

**Συντονίστρια Εκπαιδευτικού Έργου ΠΕ02**

**ΠΕΚΕΣ Θεσσαλίας**

Διαθεματικό σενάριο στο μάθημα της Νεοελληνικής Λογοτεχνίας για την εξ’ αποστάσεως εκπαίδευση.\*Είναι δυνατόν να διδαχθεί και σε συνδυασμό με το μάθημα των Θρησκευτικών και των Καλλιτεχνικών στο πλαίσιο ενός Project που έχει ως θέμα το Πάσχα.

**Μάθημα:** **Νεοελληνική Λογοτεχνία, Α΄ Τάξη Γυμνασίου**

Διήγημα: Παντελής Καλιότσος, «Πασχαλινή ιστορία»

Διάρκεια: 2 εβδομάδες.

**Φύλλο εργασίας**

**Δραστηριότητες**

**1η δραστηριότητα**

Μεταβείτε στην παρακάτω ιστοσελίδα:

[http://ebooks.edu.gr/modules/ebook/show.php/DSGYM-A107/391/2595,21811/](http://ebooks.edu.gr/modules/ebook/show.php/DSGYM-A107/391/2595%2C21811/)

Επιλέξτε (από τα περιεχόμενα πάνω δεξιά στη σελίδα) το διήγημα «Πασχαλινή ιστορία» του Παντελή Καλότσιου. Διαφορετικά χρησιμοποιείστε το σχολικό βιβλίο. Αφού το διαβάσετε, απαντήστε σύντομα στις παρακάτω ερωτήσεις:

1. Ποια είναι τα κύρια πρόσωπα της ιστορίας;
2. Σε ποιο χρονικό διάστημα εκτυλίσσονται τα γεγονότα;
3. Ποιο είναι το πρόβλημα που αντιμετωπίζει ο κυρ Διονυσάκης και πώς το έλυσε;
4. Ποια είναι τα συναισθήματα του Κυρ Διονυσάκη την ημέρα της Μεγάλης Παρασκευής;
5. Η οικογένεια θα γιορτάσει το Πάσχα χωρίς το ψητό αρνί στη σούβλα. Πώς αντιμετωπίζει αυτή την απρόσμενη κατάσταση;

**2η δραστηριότητα**

 Γιατί ειδικά τη Μεγάλη Παρασκευή ο κυρ Διονυσάκης δεν μπορεί να σηκώσει μαχαίρι σε ζωντανό ;

**3η δραστηριότητα**

Ποια έθιμα που σχετίζονται με τον εορτασμό του Πάσχα εντοπίζετε στο διήγημα;

**4η δραστηριότητα**

Το Πάσχα είναι η σπουδαιότερη γιορτή του χριστιανικού εκκλησιαστικού έτους. Η ελληνική μουσική παράδοση είναι γεμάτη από στίχους, τραγούδια και χορούς αφιερωμένους στην Ανάσταση του Χριστού. Διαβάστε το παρακάτω δημοτικό τραγούδι και ακούστε το στην παρακάτω διεύθυνση:

Σήμερα μαύρα μου μάτια, σήμερα Χριστός Ανέστη
σήμερα Χριστός Ανέστη και στους ουρανούς ευρέθη.

Σήμερα μαύρα μου μάτια, σήμερα τα παλικάρια
σήμερα τα παλικάρια στέκονται σαν τα λιοντάρια.

Σήμερα μαύρα μου μάτια, σήμερα και τα κορίτσια
σήμερα και τα κορίτσια στέκονται σαν κυπαρίσσια.

Σήμερα μαύρα μου μάτια, σήμερα κι οι παντρεμένες
σήμερα κι οι παντρεμένες είναι λαμπροφορεμένες.

Σήμερα μαύρα μου μάτια, σήμερα και οι παπάδες
σήμερα και οι παπάδες λειτουργούν σα δεσποτάδες.

<https://www.youtube.com/watch?v=UF8KQdAaSwU>

**5η δραστηριότητα**

Πολλοί λογοτέχνες εμπνεύστηκαν από τα Πάθη και την Ανάσταση του Χριστού. Στην παρακάτω διεύθυνση, όπου υπάρχουν πασχαλινά λογοτεχνικά κείμενα αναζητήστε και διαβάστε το διήγημα «Το πρώτο Πάσχα» του Γρηγόριου Ξενόπουλου

 <http://photodentro.edu.gr/lor/r/8521/6538?locale=el>

Ο αφηγητής έμαθε πως «τη χαρά, την αληθινή χαρά, την κατακτούμε ύστερα από αγώνα και αγωνία, ύστερα από κόπο και λύπη. Πριν από κάθε μας Πάσχα, πρέπει να περάσουμε μια Μεγάλη βδομάδα». Πώς ερμηνεύετε τα παραπάνω λόγια λαμβάνοντας υπόψη δικά σας βιώματα;

 Επίσης διαβάστε το ποίημα του Διονύσιου Σολωμού «Ημέρα της Λαμπρής» και ακούστε το μελοποιημένο στην παρακάτω διεύθυνση.

Διονύσιος Σολωμός, Ημέρα της Λαμπρής

Χριστός Ανέστη! Νέοι, γέροι και κόρες,
Όλοι, μικροί μεγάλοι, ετοιμαστήτε∙
Μέσα στες εκκλησίες τες δαφνοφόρες
Με το φως της χαράς συμμαζωχτήτε∙
Ανοίξτε αγκαλιές ειρηνοφόρες
Ομπροστά στους Αγίους και φιληθήτε∙
Φιληθήτε γλυκά χείλη με χείλη,
Πέστε: **Χριστός Ανέστη**, εχθροί και φίλοι.

 <https://www.youtube.com/watch?v=62UZcW5J9VY>

**6η δραστηριότητα**

Ζητήστε από τους γονείς σας, τους παππούδες σας να σας διηγηθούν έθιμα της ιδιαίτερης πατρίδας τους που σχετίζονται με το πασχαλινό φαγητό. Πώς μαγειρεύουν το αρνί; Ποια άλλα φαγητά ή γλυκά περιλαμβάνει το πασχαλινό τραπέζι; Αναζητήστε στο Διαδίκτυο πασχαλινές συνταγές και με τη βοήθεια της μητέρας σας ετοιμάστε το πασχαλινό τραπέζι. Διακοσμήστε τα πασχαλινά αυγά παίρνοντας ιδέες από το Διαδίκτυο ή σε συνεργασία με τον/την καθηγητή/τριά σας των Καλλιτεχνικών και φωτογραφίστε τα.

**Σας εύχομαι**

**Καλό Πάσχα**

 **Χριστός Ανέστη**

\*Το παρόν σενάριο δημιουργήθηκε για τις επιμορφωτικές ανάγκες της εξ αποστάσεως εκπαίδευσης που εφαρμόστηκε στα ελληνικά σχολεία την άνοιξη του 2020 και διατίθεται στους εκπαιδευτικούς και μαθητές προς εκπαιδευτική χρήση. Είναι δυνατόν να αξιοποιηθεί σε όλες τις τάξεις του Γυμνασίου και Λυκείου με κατάλληλη τροποποίηση.

Copyright. Αγγελική Β. Φούντα

Συντονίστρια Εκπαιδευτικού Έργου ΠΕ02

 ΠΕΚΕΣ ΘΕΣΣΑΛΙΑΣ